Vakaraubuka, Noveba 25
E ulu ni yalewa na tagane.—1 Kor. 11:3.
Ena saumitaro vei Jiova kei Jisu o tagane ena sala e qarava kina nona vuvale.(1 Pita 3:7) O Jiova e Ulu ni nona vuvale mai lomalagi kei vuravura. E tu gona vua na lewa me vakarautaka vei ira na luvena na lawa me baleta nodra itovo, e raica tale ga mera muria. (Aisea 33:22) O Jisu e ulu ni ivavakoso vaKarisito. E tu gona vua na lewa me vakarautaka na kena lawa, e raica tale ga me muri. (Kala. 6:2; Kolo. 1:18-20) Me vakataki Jiova kei Jisu, e tu tale ga na lewa vei ulunivuvale me vakatulewataka na ka e vauca nona vuvale. (Roma 7:2; Efeso 6:4) Ia e vakaiyalayala na nona lewa. Ena sala cava? E dodonu me yavutaka ga nona vakatulewa ena ivakavuvuli ena Vosa ni Kalou. (Vkai. 3:5, 6) Ena sega ni lewa na ulunivuvale na ka mera muria eso tale na vuvale. (Roma 14:4) Ke ra sa lelevu na luvena ra qai biubiu mai vale era na dokai koya tiko ga, ia era sa na sega ni okati ena nona veiliutaki.—Maciu 19:5. w21.02 2-3 ¶3-5
Vakarauwai, Noveba 26
Qaravi ira na [kainomu].—1 Tim. 5:8.
Dua na sala bibi e vakaraitaka kina na ulunivuvale ni lomana nona vuvale, ya ni vakarautaka na veika vakayago me ratou bula kina. Ia e vinakati me nanuma tiko ni bibi sara me vakarautaka na veika vakayalo, me ratou veiwekani voleka kei Jiova nona vuvale. (Maciu 5:3) Ni sa voleka tu ni mate o Jisu a via vakadeitaka ni na karoni vinaka o Meri. Dua na ka nona vutugu, ia se tataunaki tinana tiko ga vei Joni na yapositolo. (Joni 19:26, 27) Ena rairai levu na itavi e qarava e dua na tacida e ulunivuvale. De dua e cakacaka saumi qai vinakati me cakacaka vakaukaua, ni na vakacaucautaki o Jiova ena nona ivakaraitaki vinaka. (Efeso 6:5, 6; Taito 2:9, 10) Ena rairai tiko tale ga nona itavi ena ivavakoso, me vaka na veivakatawani, me gumatua tale ga ena cakacaka vakavunau. E bibi tale ga me vulica wasoma na iVolatabu kei watina kei ratou na luvena. E macala ga ni ratou na vakavinavinakataka nona sasaga me ratou marau, me ratou bulabula vakayago, vakayalo tale ga.—Efeso 5:28, 29; 6:4. w21.01 12 ¶15, 17
Sigatabu, Noveba 27
[Na yalewa vakawati vinaka] e vakaraica na ka e caka tiko ena nona vale.—Vkai. 31:27.
Ni vakamacalataki ena Vosa ni Kalou na yalewa vakawati maqosa, e tukuni ni rawa ni qarava vinaka nona vuvale, e voli qele qai volitaka, e caka bisinisi tale ga. (Vkai. 31:15, 16, 18) E sega ni bobula o yalewa me kua ni tukuna nona rai. Ia ena nuitaki koya o watina, e rogoca tale ga nona vakatutu. (Vkai. 31:11, 26) Ni vakaraitaka na veidokai o tagane, ena rawarawa me vakamalumalumu vua o watina. E levu na ka e rawata o Jisu, ia e sega ni nanuma ni veibeci nona vakamalumalumu ena veiliutaki i Jiova. (1 Kor. 15:28; Fpai. 2:5, 6) Na yalewa maqosa e muria na ivakaraitaki i Jisu, ena sega ni nanuma ni veibeci nona vakamalumalumu vei watina. Ena tokoni watina ni lomani koya, ia koya e bibi sara e lomani Jiova, e dokai koya tale ga. E bibi me vakamalumalumu na yalewa lotu vaKarisito vei watina, ia ena sega ni talairawarawa vua ke vinakata me beca na lawa se ivakavuvuli vakaivolatabu. w21.02 11 ¶14-15; 12 ¶19
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn